Futbalisti domáceho DAC Dunajská Streda zvíťazili v záverečnom jesennom 18. kole Fortuna ligy nad FK Senica 2:0. V tabuľke prezimujú na druhom mieste, aktuálne strácajú na lídra a obhajcu Slovan Bratislava tri body. "Belasí" v stredu zakončia jeseň domácim duelom s treťou Žilinou. DAC ukončil sériu troch zápasov bez víťazstva.
DAC Dunajská Streda – FK Senica 2:0 (0:0)
Góly: 51. Kalmár, 72. Nicolaescu, ŽK: Blackman – Yenne, Kopečný.
Už v 2. minúte sa Addo snažil prekvapiť Jedličku strelou z diaľky, ale lopta letela vedľa. Prvých 10 minút patrilo Seničanom, boli aktívnejší a nebezpečnejší v ťahu na bránu, avšak zostali bez gólovej šance. Do tempa sa potom dostala aj Dunajská Streda, ale tiež si nevypracovala vážnejšie príležitosti. V 20. minúte po rohovom kope Asanovič hlavou poslal loptu na bránu, Jedlička ju reflexívne vyrazil, odrazenú loptu sa ešte snažil dotlačiť do brány Addo, ale Jedlička šancu opäť zmaril. V 24. minúte Ramirezovu strelu spoza šestnástky výborne vyrazil Fryšták. V 33. minúte Addo pripravil na strelu loptu Košťálovi, ktorý z pravej strany prestrelil bránu.
O dve minúty neskôr Košťálovu strelu z rovnakého miesta Jedlička kryl. V 38. minúte Kalmár našiel Ramireza výbornou prihrávkou za obranu, venezuelský útočník postupoval na bránu, obišiel aj obrancu Nemca, ale jeho strelu Fryšták skvele vyrazil na roh. V 51. minúte išiel DAC do vedenia, Nicolaesu prešiel po pravej strane, spätnú prihrávku senická obrana odvrátila na Divkoviča, ktorý stál sám pred bránou. Ten ešte poslal loptu Kalmárovi, ktorý doklepol do prázdnej brány – 1:0. V 54. minúte z ostrého uhla vyskúšal pozornosť Fryštáka Ramirez, ale brankár hostí bol pozorný. Senica sa snažila o vyrovnanie, ale do vyloženej šance sa nedostala.
V 63. minúte pohrozil Ramirez, ale nepresne. V 69. minúte išla Müllerova hlavička tesne vedľa. V 72. minúte Baličov center obrana hostí odhlavičkovala, lopta sa ale dostala k Nicoalescuovi, ktorý ju z hranice šestnástky poslal aj s prispením teču do siete – 2:0. Výsledok zápasu sa už nemenil a Dunajská Streda ukončila jesennú časť ročníka dvojgólovým víťazstvom.
Zdroj:tasr